น้ำมันดิบปิดพุ่ง 2.28ดอลล์
สัญญาน้ำมันดิบตลาดนิวยอร์กปิดพุ่งขึ้น จากข่าวอุ้มกรีซคืบหน้า
29 มิ.ย. 2554

สัญญาน้ำมันดิบตลาดนิวยอร์กปิดพุ่งขึ้น จากข่าวอุ้มกรีซคืบหน้า 
สัญญาน้ำมันดิบตลาดนิวยอร์กปิดพุ่งขึ้นเมื่อคืนนี้ (28 มิ.ย.) ขานรับกระแสคาดการณ์ที่ว่ารัฐสภากรีซจะผ่านร่างมาตรการรัดเข็มขัดระยะ 5 ปี เพื่อปูทางสู่การรับเงินช่วยเหลืองวดใหม่จากกองทุนการเงินระหว่างประเทศ (ไอเอ็มเอฟ) และสหภาพยุโรป (อียู) นอกจากนี้ ตลาดยังได้แรงหนุนจากการคาดการณ์ที่ว่าสต็อกน้ำมันดิบรายสัปดาห์ของสหรัฐจะปรับตัวลดลง ซึ่งสะท้อนให้เห็นว่าความต้องการพลังงานในสหรัฐยังคงแข็งแกร่ง
สัญญาน้ำมันดิบ NYMEX (New York Mercantile Exchange) ส่งมอบเดือนส.ค.พุ่งขึ้น 2.28 ดอลลาร์ หรือ 2.5% ปิดที่ 92.89 ดอลลาร์/บาร์เรล
สัญญาน้ำมันดิบเบรนท์ที่ตลาด ICE กรุงลอนดอนส่งมอบเดือนส.ค.พุ่งขึ้น 2.79 ดอลลาร์ ปิดที่ 108.78 ดอลลาร์/บาร์เรล
ทั้งนี้ นักลงทุนมีความเชื่อมั่นมากขึ้นว่ารัฐสภากรีซจะผ่านร่างมาตรการรัดเข็มขัดระยะ 5 ปี ซึ่งเป็นข้อกำหนดของการรับเงินช่วยเหลืองวดใหม่จากไอเอ็มเอฟและอียู ซึ่งรวมถึงการลดงบประมาณการใช้จ่าย การปรับขึ้นภาษี และการแปรรูปรัฐวิสาหกิจ